Colliers: Piața românească de investiții imobiliare a încheiat primele trei trimestre din 2024 cu tranzacții de aproape 650 milioane de euro
Primele trei trimestre din 2024 s-au încheiat cu investiții imobiliare în valoare totală de aproape 650 milioane de euro în România, în creștere de aproximativ 3 ori comparativ cu aceeași perioadă a anului trecut, activitatea de tranzacționare fiind dominată de active industriale și de retail, arată raportul Colliers 'Q1-Q3 CEE Investment Scene'. La nivel de regiune, volumul investițiilor a crescut cu aproximativ 24% comparativ cu anul anterior, România înregistrând cea mai bună performanță în comparație cu celelalte cinci economii majore (Bulgaria, Cehia, Ungaria, Polonia și Slovacia) din Europa Centrală și de Est (ECE). Consultanții Colliers estimează că perspectivele pieței imobiliare rămân solide, având în vedere creșterea volumului tranzacționat, stabilizarea prețurilor și fluxurile de capital, care indică o îmbunătățire a condițiilor până în a doua jumătate a anului 2025 în absența unor modificări majore ale conjuncturii internaționale.